text: Grisene fanget - og trafikken til Legoland kører
  13 juli 2017 kl. 06.58
  De 30 grise, som slap ud, da en grisetransport væltede torsdag morgen, er fanget. Op mod en halv snes grise er aflivet. 
  Grisetransporten væltede klokken 07.27 på tilkørslen fra Tørskindvej til motortrafikvejen Vandelvej, der bruges af mange til Billund og Legoland. 
  - Heldigvis er lastbilen væltet på tilkørselsrampen, så motortrafikvejen er åben. Trafikken til Legoland har ikke været generet, siger vagtchef Mikkel Ross, Sydøstjyllands Politi, til TV SYD. 
  Ca. 30 grise slap ud, da grisetransporten væltede.  De blev hurtigt indfanget. En dyrlæge undersøgte de øvrige næsten 200 svin for skader.
  - Såvidt jeg har hørt, har de aflivet mellem syv og ti grise, siger vagtchefen.
  Mikkel Ross, vagtchef, Sydøstjyllands Politi: "Der var omkring 220 svin i vognen – ca. 30 af dem er løbet ud. Dem er brandfolk ved at fange."
  Men det tager tid at få rejst grisetransporten op. Vejdirektoratet skønner, at arbejdet vil vare til middag. 
  - Der skal en særtransport med hejseværk til at flytte den. Der er kun to af den slags særtransporter i området, slutter Mikkel Ross. 
  Lastbilchaufføren er sluppet uden mén fra soloulykken.
  Årsagen til uheldet er fortsat ukendt.
  
  